b'\n_START_ARTICLE_\nG\xc3\xbcy\xc3\xbck-kaani\n_START_PARAGRAPH_\nG\xc3\xbcy\xc3\xbck-kaani (noin 1206\xe2\x80\x931248) oli Mongolivaltakunnan kolmas suurkaani (1246\xe2\x80\x931248). H\xc3\xa4n oli \xc3\x96g\xc3\xb6dein poika ja T\xc5\xa1ingis-kaanin pojanpoika._NEWLINE_Ennen suurkaaniuttaan G\xc3\xbcy\xc3\xbck toimi muiden mongolidynastian perillisten tapaan sotilasjohtajana T\xc5\xa1ingis-kaanin ja etenkin \xc3\x96g\xc3\xb6dein alaisuudessa. H\xc3\xa4n osallistui Batun johtamaan hy\xc3\xb6kk\xc3\xa4ykseen Ven\xc3\xa4j\xc3\xa4lle ja Eurooppaan vuosia 1236\xe2\x80\x931241. Sen aikana h\xc3\xa4n riitautui Batun kanssa ja kutsuttiin kerran takaisin Mongoliaan._NEWLINE_\xc3\x96g\xc3\xb6dein kuoleman j\xc3\xa4lkeen G\xc3\xbcy\xc3\xbckin \xc3\xa4iti T\xc3\xb6regene k\xc3\xa4ytti sijaishallitsijavaltaansa tehokkaasti ja onnistui nostamaan G\xc3\xbcy\xc3\xbckin suurkaaniksi Batun ohi huolimatta siit\xc3\xa4, ett\xc3\xa4 Batu keskeytti jopa Euroopan valloitusretkens\xc3\xa4 p\xc3\xa4\xc3\xa4st\xc3\xa4kseen suurkaaniksi. Vuonna 1248 G\xc3\xbcy\xc3\xbck m\xc3\xa4\xc3\xa4r\xc3\xa4si Batun tulemaan Mongoliaan tapaamaan h\xc3\xa4nt\xc3\xa4, mink\xc3\xa4 ainakin jotkut tulkitsivat pid\xc3\xa4tt\xc3\xa4misaikeeksi. Batu l\xc3\xa4htikin matkaan, mutta suuren armeijan kanssa. My\xc3\xb6s G\xc3\xbcy\xc3\xbck valmistautui taisteluun ja sis\xc3\xa4llissota n\xc3\xa4ytti v\xc3\xa4ist\xc3\xa4m\xc3\xa4tt\xc3\xb6m\xc3\xa4lt\xc3\xa4. Sit\xc3\xa4 ei koskaan tullut, sill\xc3\xa4 G\xc3\xbcy\xc3\xbck kuoli hallittuaan vain kaksi vuotta, kenties kihdin ja alkoholismin yhteisvaikutukseen._NEWLINE_G\xc3\xbcy\xc3\xbckin aikaisella kuolemalla oli merkitt\xc3\xa4v\xc3\xa4t poliittiset vaikutukset. G\xc3\xbcy\xc3\xbck olisi halunnut suunnata valloitukset Eurooppaan, kun taas h\xc3\xa4nen seuraajansa suosivat etel\xc3\xa4ist\xc3\xa4 Kiinaa. G\xc3\xbcy\xc3\xbckin aika my\xc3\xb6s osoitti ett\xc3\xa4 Jot\xc5\xa1in perillisten ja muun dynastian v\xc3\xa4linen juopa oli hajottamassa valtakuntaa.'